AARHUS: Teknik og miljørådmand Kristian Würtz (S) har inviteret trafikgruppen fra Hasle på en kop kaffe for at høre nærmere om dens forslag om et alternativ etape to af Aarhus Letbane.

Sin mening om forslaget agter han imidlertid at holde for sig selv, til han har lavet en indstilling til byrådet om starten på VVM-undersøgelsen af letbanens etape to.

- Der vil vi lægge os fast på hvilke linjeføringer, der skal indgå i forundersøgelsen, og dette forslag er strengt taget noget helt andet end skitserne til etape to, siger Kristian Würtz.

Han lover, at alle ideer kommer til at indgå i debatten.

- Men når man opfører et anlæg så stort som en letbane, så er det væsentligt at man rammer en linjeføring, hvor man kan regne med mange kunder, en stor trafikstrøm og et system, der fungerer effektivt rent trafikalt. Vi ser også gerne et stort byudviklingspotentiale, og vores forslag til letbanens etape to er den etape, der er undersøgt i Danmark, som har den bedste samfundsøkonomi, siger Kristian Würtz.